Na temelju članka 18. stavak 3. Zakona o javnoj nabavi „Narodne novine broj: 90/11,83/13 143/13 i 13/14) i članka 36. Statuta Grada Novske („Službeni vjesnik“ Grada Novske broj: 24/09,47/10, 3/13 i 8/13), te u skladu s dobrim gospodarenjem javnim sredstvima, Gradonačelnik Grada Novske, dana 19. rujna 2016. godine, donosi

**ODLUKU**

**O PROVEDBI POSTUPAKA NABAVE ROBE, RADOVA I USLUGA BAGATELNE VRIJEDNOSTI**

**Članak 1.**

U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovom se odlukom uređuje postupak koji prethodi stvaranju ugovornih odnosa za nabavu robe, radova i usluga, procijenjene vrijednosti do 200.000,00 kuna za nabavu roba i usluga, odnosno do 500.000,00 kuna za nabavu radova – bagatelna nabava za koje se sukladno članku 18. stavku 3. Zakona o javnoj nabavi ne primjenjuje Zakon o javnoj nabavi.

Radi sprečavanja sukoba interesa na odgovarajući se način primjenjuju odredbe Zakona o javnoj nabavi.

**Članak 2.**

Postupak se provodi izdavanjem narudžbenice/sklapanja ugovora za robe, usluga i radove procijenjene vrijednosti iz članka 1. ove Odluke - bagatelna nabava.

**Članak 3.**

Planom nabave Grada Novske obuhvaćeni su predmeti nabave jednaki ili veći od 20.000,00 kuna (bez PDV-a ), te manji od 200.000,00 kuna (bez PDV-a) za usluge i robe, te manji od 500.000,00 kuna (bez PDV-a) za radove.

**Članak 4.**

Nabava robe i usluga, u vrijednosti do 200.000,00 kuna (bez PDV-a), a nabava za radove u vrijednosti do 500.000,00 (bez PDV-a), vrši se na temelju najmanje jedne ponude. Ponudu ili ponude pribavlja pročelnik, nadležnog upravnog tijela ili osoba koju on ovlasti u suglasnosti s gradonačelnikom a potom se izdaje narudžbenica za svaku pojedinačnu nabavu a mogu se sklapati i ugovori o nabavi.

Ugovori o javnoj nabavi obavezno se sklapaju ukoliko je iznos javne nabave veći od 25.000,00 (bez PDV-a). Narudžbenicu potpisuje pročelnik pojedinog upravnog tijela u kojem se nabava izvršava. Ugovor potpisuje Gradonačelnik.

Narudžbenica obvezno sadrži podatke o : upravnom tijelu koje izdaje narudžbenicu, vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena, roku i mjestu isporuke, načinu i roku plaćanja gospodarskom subjektu-dobavljaču.

**Članak 5.**

U cilju provođenja transparentnosti postupka bagatelne nabave za nabavu robe, usluga i radova, može se dostaviti poziv za dostavu ponuda na adresu najmanje jednom gospodarskog subjekta po vlastitom izboru, na način koji omogućuje dokazivanje da je isti zaprimljen od strane gospodarskog subjekta (dostavnica, povratnica, izvješće o uspješnom slanju telefaksom, potvrda ili milom). a može se i objaviti internetskim stranicama Grada Novske, uz priloženu dokumentaciju koju može preuzeti.

**Članak 6.**

Poziv za dostavu ponuda mora sadržavati najmanje: naziv javnog naručitelja, opis predmeta nabave i troškovnik, procijenjenu vrijednost nabave, kriterij za odabir ponude, uvjete i zahtjeve koje ponuditelji trebaju ispuniti, rok za dostavu ponuda (datum i vrijeme), način dostavljanja ponuda, adresu na koju se ponude dostavljaju, internetsku adresu na kojoj se može preuzeti dodatna dokumentacija ako je potrebno, kontakt osobu, broj telefona i adresu elektroničke pošte, datum objave poziva na internetskim stranicama.

Rok za dostavu ponuda ne smije biti duži od 10 dana od dana upućivanja odnosno objavljivanja poziva za dostavu ponuda.

Ponuditelj izražava cijenu ponude u kunama. Cijena ponude piše se brojkama. U cijenu ponude bez poreza na dodanu vrijednost moraju biti uračunati svi troškovi i popusti.

Za odabir ponude je dovoljna jedna (1) pristigla ponuda koja udovoljava svim traženim uvjetima naručitelja.

**Članak 7.**

Za provođenje nabave bagatelne vrijednosti robe, radova i usluga čija je vrijednost veća od 40.000,00 kuna bez poreza na dodanu vrijednost (bez PDV-a), Gradonačelnik može imenovati Povjerenstvo u sastavu od tri člana, koje obavlja sljedeće poslove: upućivanje poziva na dostavu ponuda gospodarskim subjektima na dokaziv način, objavljivanje poziva za dostavu ponuda na internetskim stranicama Grada Novske, otvaranje pristiglih ponuda, sastavljanje zapisnika o otvaranju ponuda i Zapisnika o pregledu i ocjeni ponuda, rangiranje ponuda sukladno kriteriju za odabir ponuda, i sastavljanje prijedloga za odabir najpovoljnije ponude sukladno kriteriju za odabir i uvjetima propisanim dokumentacijom / uputama za prikupljanje ponuda ili poništenje postupka bagatelne nabave.

Pristigle ponude otvaraju se u roku od tri dana od isteka roka za dostavu ponuda. Otvaranje ponuda može biti javno kada to odredi naručitelj.

Poziv mora sadržavati sve uvjete i svu potrebnu dokumentaciju propisanu ovom Odlukom.

Koju dokumentaciju u izvorniku a koju u preslici će dostavljati ponuditelji određuje naručitelj za svaku pojedinu nabavu.

**Članak 8.**

Naručitelj je obvezan na osnovi rezultata pregleda i ocjene ponuda odbiti:

1. ponudu ponuditelja koji nije dokazao svoju sposobnost u skladu s pozivom za dostavu ponuda,
2. ponudu koja nije cjelovita,
3. ponudu čija je cijena veća od procijenjene vrijednosti predmeta nabave,
4. ponudu koja je suprotna odredbama poziva za dostavu ponuda,
5. ponudu u kojoj cijena nije iskazana u apsolutnom iznosu,
6. ponudu koja ne ispunjava uvjete vezane za svojstva predmeta nabave, te time ne ispunjava zahtjeve iz dokumentacije za nadmetanje,
7. ponudu za koju ponuditelj nije pisanim putem prihvatio ispravak računske pogreške,
8. ponude ponuditelja koji je dostavio dvije ili više ponuda u kojima je ponuditelj,
9. ponudu nepozvanog gospodarskog subjekta,
10. ponudu ponuditelja koji unutar postavljenog roka nije dao zatraženo objašnjenje ili njegovo objašnjenje nije za naručitelja prihvatljivo.

**Članak 9.**

Najpovoljnija ponuda je ponuda koja sadrži najnižu cijenu i koja ispunjava sve uvjete iz dokumentacije za nadmetanje.

Odluku o izboru najpovoljnije ponude donosi Gradonačelnik.

Odluka o odabiru najpovoljnije ponude obvezno sadrži:

1. podatke o naručitelju ,
2. predmet nabave za koje se donosi odluka,
3. naziv ponuditelja čija je ponuda odabrana za sklapanje ugovora o nabavi,
4. datum donošenja i potpis odgovorne osobe.

Odluku o izboru najpovoljnije ponude i presliku zapisnika o otvaranju, pregledu i ocjeni ponuda naručitelj je obvezan bez odgode istovremeno dostaviti svakom ponuditelju na dokaziv način (dostavnica, povratnica, izvješće o uspješnom slanju telefaksom, potvrda e- mailom, objavom na internetskim stranicama naručitelja).

Rok za donošenje Odluke o odabiru najpovoljnije ponude iznosi pet dana od isteka roka za dostavu ponuda.

**Članak 10.**

1. Naručitelj može poništiti postupak bagatelne vrijednosti robe, usluga i radova iz razloga ako: postanu poznate okolnosti zbog kojih ne bi došlo do pokretanja postupka bagatelne nabave da su bile poznate prije,
2. postanu poznate okolnosti zbog kojih bi došlo do sadržajno bitno drugačijeg poziva za dostavu ponuda da su bile poznate prije.

Naručitelj je obvezan poništiti postupak bagatelne nabave ako: 1. nije pristigla nijedna ponuda: 2. nakon isključenja odbijanja ponuda ne preostane nijedna valjana ponuda.

O poništenju postupka bagatelne vrijednosti odluku donosi gradonačelnik u kojoj se navode.

1. podatci o naručitelju,
2. predmet nabave,
3. obrazloženje razloga poništenja,
4. datum donošenja i potpis odgovorne osobe.

Rok za donošenje odluke o poništenju postupka bagatelne nabave iznosi 10 dana od isteka roka za dostavu ponuda.

Odluku o poništenju postupka bagatelne nabave s preslikom zapisnika o pregledu i ocjeni ponuda naručitelj je obvezan bez odgode istovremeno dostaviti svakom ponuditelju na dokaziv način (dostavnica, povratnica, izvješće o uspješnom slanju telefaksom, potvrda e- mailom, objavom na internetskim stranicama naručitelja).

**Članak 11.**

Sukladno uvjetima za prikupljanje ponuda za nabave bagatelne vrijednosti ponuditelji u ponudama dostavljaju sljedeće :

* preslika isprave o upisu u poslovni, sudski (trgovački) strukovni, obrtni ili drugi odgovarajući registar, ne stariji od tri mjeseca od dana objave na internetskoj stranici Grada.

Ovim dokazom ponuditelj mora dokazati da je registriran za obavljanje poslova odnosno djelatnosti koja je predmet nabave.

* potvrdu Porezne uprave o stanju duga – kojom ponuditelj mora dokazati da nema duga po osnovi javnih davanja – ne stariju od 30 dana od dana objave na Internetskoj stranici Grada, osim ako je gospodarskom subjektu posebnim propisima odobrena odgoda plaćanja navedenih obveza.
* potvrdu Grada Novske kojom ponuditelj mora dokazati da nema duga prema Gradu Novska ne stariju od 30 dana od dana objave na internetskim stranicama

Grad Novska može zahtijevati i sljedeće dokaze:

* presliku potvrde druge ugovorne strane o izvršenim radovima u posljednje tri godina/izvršenim uslugama u posljednje dvije godine kojima se dokazuje zadovoljavajuće izvršenje najmanje tri ugovora s istim ili sličnim predmetom ugovora,
* izjavu da je ispunio sve obveze prema Gradu,
* izjavu o jamstvu za otklanjanje nedostataka u jamstvenom roku,
* kada to ocjeni potrebnim (ovisno o predmetu nabave), Grad Novska odnosno ovlašteni predstavnici mogu zatražiti od ponuditelja i druge dokaze radi utvrđivanja sposobnosti,
* Grad Novska neće povjeriti poslove ponuditeljima kojima je naloženo uklanjanje nedostataka ili popravak nekvalitetno izvedenih radova.
* i druge dokaze koje utvrdi Povjerenstvo.

Grad Novska nema obvezu izabrati ponuditelja za kojeg se utvrdi da ima težak profesionalni propust, a na utvrđivanje teškog profesionalnog propusta primjenjuju se odredbe Zakona o javnoj nabavi.

Ponude za nabave bagatelne vrijednosti po pozivu za koje se ne zaključuje narudžbenica, dostavljaju u zapečaćenoj omotnici s naznakom „ Za javnu nabavu“.

**Članak 12.**

Rok za donošenje odluke o odabiru najpovoljnije ponude ili odluke o poništenju postupka bagatelne nabave iznosi 10 dana od isteka roka za dostavu ponuda te će se nakon toga pristupiti sklapanju ugovora o nabavi. Na odluku o odabiru ili o poništenju postupka nije dopuštena žalba.

**Članak 13.**

Ova odluka stupa na snagu danom donošenja.

**Članak 14.**

Stupanjem na snagu ove Odluke prestaje važiti Odluka kojom se propisuje postupak provedbe bagatelne nabave ispod 200.000,00 kuna za robe i usluge, te ispod 500.000,00 kuna za radove od 02. siječnja 2014. godine, Odluka o Izmjeni odluke od 20. travnja 2016.godine i Odluke o Izmjeni odluke od 05. svibnja 2016. godine.

**REPUBLIKA HRVATSKA**

**SISAČKO-MOSLAVAČKA ŽUPANIJA**

**GRAD NOVSKA**

**GRADONAČELNIK**

**KLASA: 406-09/16-01/3**

**URBROJ: 2176/04-03-16-1**

**Novska, 19. rujna 2016.**

**Gradonačelnik**

**mr. sc. Vlado Klasan**